เจอแล้ว! สาเหตุ CHEWA ขึ้นแรงก่อนปรับตัวลงวันนี้
CHEWA ร่วงเกือบ 2% หลังเจอ sale on fact ล่าสุด ปิดตลาดเช้าอยู่ที่ 1.74 บาท ลบ 0.03 บาท หรือ 1.69% สูงสุด 1.78 บาท ต่ำสุด 1.73 บาท ด้วยมูลค่าซื้อขาย 54.54 ล้านบาท
9 มิ.ย. 2559

ผู้สื่อข่าวรายงานว่า ราคาหุ้น บริษัท ชีวาทัย จำกัด (มหาชน) หรือ CHEWA ปิดตลาดเช้าอยู่ที่ 1.74 บาท ลบ 0.03 บาท หรือ 1.69% สูงสุด 1.78 บาท ต่ำสุด 1.73 บาท ด้วยมูลค่าซื้อขาย 54.54 ล้านบาท ขณะที่ดัชนีตลาดหุ้นไทยโดยรวมบวก 0.17%

โดยราคาหุ้น CHEWA ปรับตัวลงจากการถูก sale on fact หลังจากวันนี้ (9 มิ.ย.) บริษัทได้ประกาศการเข้าซื้อที่ดินพร้อมสิ่งปลูกสร้างประเภทอาคารชุดเพื่อเป็นที่พักอาศัยและพาณิชยกรรมจากบริษัท เอคิว เอสเตท จำกัด (มหาชน) หรือ AQ มูลค่า 586 ล้านบาท ซึ่งบริษัทจะนำมาพัฒนาโครงการให้แล้วเสร็จเพื่อจำหน่ายต่อให้กับลูกค้าของบริษัท
ขณะที่วานนี้ราคาหุ้นปรับตัวขึ้น 0.11 บาท หรือ 6.63% จากข่าวการเข้าซื้อที่ดินดังกล่าว เนื่องจากมีการคาดการณ์กันว่าโครงการดังกล่าวจะสามารถเพิ่มรายได้ให้กับบริษัทเติบโตมากขึ้น